لهستان پرزیدنتی آندرزج دودا، اقتدار پارتیسی‌نین محکمه اورقان‌لارینی یوخلاما آلتینا آلماغی مقصد قویدوغو سببیله تنقید اولونان قانون لاییحه‌سینی وتو ائدجگینی بیلدیردی.
دودا، میللی تلویزیون کانالین‌دان ائتدیگی آچیقلامادا، میلت وکیل‌لری و عدالت ناظیرینه، عالی محکمه عضو‌لرینی قاضی جامعه‌سینه مصلحتلشمه‌دن آتاما مسئولیتی وئرن قانون لاییحه‌سینی اونایلامایاجاغینی ائشیتدیردی.
دودا، پرزیدنت اولا‌راق بو قانونون عدالتی گوجلندیرجگینی دوشونمدیگینی قید ائتدی.
لهستاندا اقتدارداکی حقوق و عدالت پارتیسی (PiS) حکومتی‌نین یوکسک محکمه اورقان‌لارینا عضو سئچکی قایدا‌لارینی دوزنله‌ین قانون دییشیک‌لیگینه قارشی ائدیلن اعتراضلار 8 گون‌دور داوام ائدیر.
موخالیف‌لر قانونا، محکمه موستقیل‌لیگینی آزالداجاغی سببیله قارشی چیخیر.
لاییحه آوروپا بیرلیگینی ده ناراحات ائتمیش، آوروپا بیرلیگی مسئول‌لاری لاییحه‌نی، محکمه موستقیل‌لیگینی و حقوقون اوستون‌لوگونو پوزدوغو سببیله قینامیشدی.
آوروپا کومیسیونونون باشقان یاردیمچیسی فرانس تیمرمانس، بروکسل‌ین حقوق دولتی علیهینه آتیلان آددیم‌لارا قارشی لهستانی بیرلیکدکی سس حاقلاریندان‌ محروم بیراخابیله‌جگی خبردارلیغینی ائتمیشدی.
پیس ایسه محاکیمه‌نین "یالنیز سئچمه صینیفه خیدمت ائتدیگینی و یوزلاشدیغینی" ادعا ائده‌رک لاییحه‌نی ساوونور.
حقوق و عدالت پارتیسی لیدری یارسلاو کاچینسکی، اؤلکه‌دکی محکمه سیستمی‌نین کومونیست دؤورون داوامی خصوصیتینده اولدوغونو و "رادیکال دییشیک‌لر" احتیاج دویولدوغونو ایره‌لی سورموشدو.
